АҞӘА, ажьырныҳәа 12 - Sputnik. Аԥсны ахада ипресс-маҵзура аҳәамҭа рыланарҵәеит, АКХ ахада иалхрақәа рымҩаԥгара арыцхә хәажәкыра 22, 2020 шықәса рзы ишьақәыргылоуп ҳәа иҟарҵаз аӡбамҭа Аԥсны Иреиҳаӡоу аӡбарҭа ахашшааратә коллегиа изакәанымкәа иаднакылаз аӡбамҭа шьаҭас иаҭаны ишрыдыркылаз азгәаҭаны.
"Аԥсны Аҳәынҭқарра ахада иеиҭалхрақәа рымҩаԥгаразы аӡбамҭа рыдыркылеит Ахашшааратә коллегиа изакәанымкәа иаднакылаз аӡбамҭа инақәыршәаны. Уи ҳтәылаҿы ауаажәларра-политикатә ҭагылазаашьа аҭышәныртәалара иаҳагьы ҳацәыхаранатәуеит", - ҳәоуп аҳәамҭаҟны.
Уи адагьы, апресс-маҵзураҿы иазгәарҭеит Аԥсны Иреиҳаӡоу аӡбарҭа ари аҩыза аӡбамҭа аднакылеит "аиҳабыратә хыбрақәа ркомплекс ампыҵакраани аӡбаҩцәа ӷәӷәала рықәыӷәӷәараани".
"Иаҳҳәоит АКХ аӡбамҭа ҳшақәшаҳаҭым, уи азакәан ишьақәнаргылаз аԥҟарала ҳахашшаауеит", - аҳәоит ахада ипресс-маҵзура аҳәамҭа.
Аҟәа аԥшьаша, ажьырныҳәа 9 рзы аҿагыларатә акциақәа ирылагеит, аоппозициаа рхаҭарнакцәа ахада инапынҵақәа аанижьырц адҵа ҟарҵоит.
Ажьырныҳәа 10 рзы Иреиҳаӡоу аӡбарҭа ахашшааратә инстанциа цәыббрамзазы имҩасыз ахада иалхрақәа рылҵшәақәа рзы АКХ аӡбамҭа закәаным ҳәа иазханаҵеит.
Ҳаџьымба ахашшааратә коллегиа аӡбамҭа дахашшаарц игәы иҭоуп Иреиҳаӡоу аӡбарҭа Апрезидиум ахь.
Ахада иалхрақәа ҩаԥхьа имҩаԥысны ахада ҿыц инапынҵақәа дырхагылаанӡа азакәан инақәыршәаны аҳәынҭқарра ахада инапынҵақәа наигӡалоит Рауль Ҳаџьымба.
Аха аоппозициа ахада Иусбарҭа аҿаԥхьа амитинг шымҩаԥнагац имҩаԥнагоит, урҭ Рауль Ҳаџьымба инапынҵақәа шьҭеиҵарц адҵа шықәдыргылац иқәдыргылоит.
Иара убас шәаԥхьар ҟалоит: